32006R1481
L 276/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1481/2006 НА КОМИСИЯТА
от 6 септември 2006 година
за определяне на формата и съдържанието на счетоводната информация, която следва да бъде предоставена на Комисията за целите на клиринга на счетоводните сметки на ЕФГЗ и ЕЗФРСР, както и за целите на мониторинга и прогнозирането
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42 от него,
като има предвид, че:
(1)
Регламент (EО) № 2390/1999 на Комисията от 25 октомври 1999 г. за определяне на подробни правила за прилагането на Регламент (ЕО) № 1663/95 по отношение на формата и съдържанието на счетоводната информация, която държавите-членки трябва да държат на разположение на Комисията с оглед изравняване на сметките в секция „Гарантиране“ на ФЕОГА (Европейски фонд за ориентиране и гарантиране на земеделието) (2) е отменен, считано от 16 октомври 2006 г., с Регламент (EО) № 885/2006 на Комисията от 21 юни 2006 г. за установяването на подробни правила за прилагане на Регламент (EО) № 1290/2005 на Съвета, засягащи сертифицирането на органите по плащанията и други органи, както и счетоводното приключване на ЕФГЗ и ЕЗФРСР (3).
(2)
Съгласно член 8, параграф 1 от Регламент (EО) № 885/2006, засягащ счетоводното приключване на ЕФГЗ и ЕЗФРСР, би следвало да бъдат определени формата и съдържанието на счетоводната информация, посочена в член 7, параграф 1, буква в) от посочения регламент, както и начинът на предаването ѝ на Комисията.
(3)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
Формата и съдържанието на счетоводната информация, посочена в член 7, параграф 1, буква в) от Регламент (EО) № 885/2006, както и начинът на предаването ѝ на Комисията, са посочени в приложения I (таблица с Х), II (Технически спецификации за предаването на компютърни файлове към ФЕОГА), III (Паметна записка) и IV (Структура на бюджетните кодове на ЕЗФРСР [F109]) към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 16 октомври 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 септември 2006 година.